കാലാ ജതേദിയും വനിതാ ഡോണ് അനുരാധയും അറസ്റ്റില് ന്യൂഡല്ഹി: കൊടുംകുറ്റവാളികളും പിടികിട്ടാപ്പുള്ളികളുമായ കാലാ ജതേദിയും രാജസ്ഥാനിലെ വനിതാ ഡോണ് അനുരാധ ചൗധരിയും ഉത്തര്പ്രദേശില് അറസ്റ്റില്. കൊടുംകുറ്റവാളി കാലാ ജതേദിയെ വെള്ളിയാഴ്ചയും റിവോള്വര് റാണിയെന്ന് അറിയപ്പെടുന്ന അനുരാധയെ ഇന്നലെയുമാണ് ഡല്ഹി പോലീസിന്റെ പ്രത്യേക സംഘം പിടികൂടിയത്. യു.പിയിലെ സഹാരണ്പുരില്നിന്ന് വെള്ളിയാഴ്ചയാണു സന്ദീപെന്ന കാലാ ജതേദി വലയിലായത്. ഇയാളുടെ തലയ്ക്ക് ഏഴുലക്ഷം രൂപ വിലയിട്ടിരുന്നു. ഒളിമ്ബ്യന് സുശീല് കുമാര് ഉള്പ്പെട്ട കൊലപാതകക്കേസുമായി ബന്ധപ്പെട്ട് കാലാ ജതേദിയുടെ പേര് അടുത്തിടെ വാര്ത്തകളില് നിറഞ്ഞിരുന്നു. പിടിച്ചുപറി, തട്ടിക്കൊണ്ടുപോകല്, കൊലപാതകം ഉള്പ്പെടെ നിരവധി കേസുകളില് പ്രതിയാണ് അനുരാധ.മാഡം മിന്സ് എന്നുകൂടി വിളിപ്പേരുള്ള ഇവരെക്കുറിച്ച് വിവരം നല്കുന്നവര്ക്ക് 10,000 രൂപ ഇനാം പ്രഖ്യാപിച്ചിരുന്നു. 2017ല് രാജസ്ഥാനിലെ ചുരുവില് പോലീസുമായുണ്ടായ ഏറ്റുമുട്ടലില് കൊല്ലപ്പെട്ട കൊള്ളക്കാരന് ആനന്ദ്പാല് സിങ്ങിന്റെ ഉറ്റ അനുയായിയാണ് അനുരാധ.